Gewapende roof by Randridge Mall, JHBRandridge Mall Foto: Theo Nkonki, EWN Lungelo Dlamini, woordvoerder van die polisie, het bevestig dat die polisie en die rowers op mekaar geskiet het. ŉ Polisiebeampte, twee volwassenes en ŉ 3-jarige is tydens die skietgeveg beseer, berig EWN. Volgens die polisie het agt gewapende mans die winkelsentrum Saterdagoggend net ná 10:00 betree. Hulle het die NWJ-juwelierswarewinkel beroof en verskeie skote afgevuur op pad uit. Die polisie het die Isuzu-bakkie waarin hulle wou wegjaag opgespoor en ŉ hoëspoed-jaagtog het gevolg. Tydens die jaagtog het die bestuurder van die bakkie beheer oor sy voertuig verloor en ŉ ongeluk gemaak. Vier verdagtes is in hegtenis geneem, maar die ander het gevlug. Verskeie vuurwapens en van die juwele is teruggekry.